钦定古今图书集成/明伦汇编/官常典/第181卷 > 天老
## 钦定古今图书集成/明伦汇编/官常典/第181卷 > 天老

按：《论语摘辅象》：“黄帝七辅，三曰天老，受天箓。”

〈注〉宋均曰：“箓，天教命也。”

按《竹书纪年》五十年秋七月庚申，大雾三日三夜，昼
昏。帝问天老、力牧、容成曰：“于公何如？”天老曰：“臣闻之，
国安，其主好文，则凤凰居之；国乱，其主好武，则凤凰
去之。今凤凰翔于东郊而乐之，其鸣音中夷则，与天
相副。以是观之，天有严教以赐帝，帝勿犯也。召史卜
之龟燋。史曰：‘臣不能占也，其问之圣人’。帝曰：‘已问天
老、力牧、容成矣’。”史北面再拜曰：“龟不违圣智，故燋雾
既降，游于洛水之上，见大鱼，杀五牲以醮之，天乃甚
雨，七日七夜，鱼流于海，得图书焉。龙图出河，龟图出
洛，赤文篆字，以授轩辕，接万神于明庭。今塞门谷口
是也。”